CELEX: 32019D0584
Language: et
Date: 2019-04-11 00:00:00
Title: Euroopa Ülemkogu otsus (EL) 2019/584, tehtud kokkuleppel Ühendkuningriigiga, 11. aprill 2019, millega pikendatakse ELi lepingu artikli 50 lõike 3 kohast tähtaega

11.4.2019   
               
               
                  ET
               
               
                  Euroopa Liidu Teataja
               
               
                  L 101/1
               
            
         EUROOPA ÜLEMKOGU OTSUS (EL) 2019/584,
         tehtud kokkuleppel Ühendkuningriigiga,
         11. aprill 2019,
         millega pikendatakse ELi lepingu artikli 50 lõike 3 kohast tähtaega
         EUROOPA ÜLEMKOGU,
         võttes arvesse Euroopa Liidu lepingut, eriti selle artikli 50 lõiget 3,
         ning arvestades järgmist:
         
                     (1)
                  
                  
                     29. märtsil 2017 teatas Ühendkuningriik Euroopa Ülemkogule oma kavatsusest Euroopa Liidust ja Euroopa Aatomienergiaühendusest (Euratom) välja astuda vastavalt Euroopa Liidu lepingu artiklile 50, mida kohaldatakse Euratomi suhtes Euroopa Aatomienergiaühenduse asutamislepingu artikli 106a kohaselt.
                  
               
                     (2)
                  
                  
                     Vastavalt ELi lepingu artiklile 50 pidas Euroopa Liit Ühendkuningriigiga läbirääkimisi lepingu üle, milles sätestatakse Ühendkuningriigi väljaastumise kord, võttes arvesse tema ja liidu tulevaste suhete raamistikku.
                  
               
                     (3)
                  
                  
                     25. novembril 2018 kinnitas Euroopa Ülemkogu Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu („väljaastumisleping“) eelnõu ning kiitis heaks poliitilise deklaratsiooni, millega kehtestatakse Euroopa Liidu ning Suurbritannia ja Põhja-Iiri Ühendkuningriigi tulevaste suhete raamistik. 11. jaanuaril 2019 võttis nõukogu vastu otsuse (EL) 2019/274 (1) väljaastumislepingu (2) allkirjastamise kohta.
                  
               
                     (4)
                  
                  
                     Vastavalt ELi lepingu artikli 50 lõikele 3 lõpeb aluslepingute kohaldamine väljaastuva liikmesriigi suhtes väljaastumislepingu jõustumise kuupäeval või lepingu puudumisel kahe aasta möödumisel teatest, kui Euroopa Ülemkogu kokkuleppel asjaomase liikmesriigiga ei otsusta ühehäälselt seda tähtaega pikendada.
                  
               
                     (5)
                  
                  
                     20. märtsi 2019. aasta kirjas esitas Ühendkuningriik taotluse pikendada ELi lepingu artikli 50 lõikes 3 sätestatud tähtaega kuni 30. juunini 2019, et viia väljaastumislepingu ratifitseerimine lõpule.
                  
               
                     (6)
                  
                  
                     Euroopa Ülemkogu otsustas kokkuleppel Ühendkuningriigiga otsusega (EL) 2019/476, (3) et kui väljaastumisleping kiidetakse Ühendkuningriigi Parlamendi Alamkojas hiljemalt 29. märtsil 2019 heaks, pikendatakse ELi lepingu artikli 50 lõikes 3 sätestatud tähtaega kuni 22. maini 2019. Euroopa Ülemkogu nõustus juhul, kui nii ei peaks toimuma, pikendama tähtaega kuni 12. aprillini 2019 ning täpsustas, et ta ootab, et Ühendkuningriik annab enne 12. aprilli 2019 Euroopa Ülemkogule kaalumiseks teada oma edasistest plaanidest.
                  
               
                     (7)
                  
                  
                     Alamkoda ei kiitnud väljaastumislepingut hiljemalt 29. märtsil 2019 heaks.
                  
               
                     (8)
                  
                  
                     5. aprilli 2019. aasta kirjas esitas Ühendkuningriik taotluse pikendada taas ELi artikli lepingu artikli 50 lõikes 3 sätestatud tähtaega, mida Euroopa Ülemkogu oli juba pikendanud, kuni 30. juunini 2019, et viia väljaastumislepingu ratifitseerimine lõpule.
                  
               
                     (9)
                  
                  
                     10. aprillil 2019 nõustus Euroopa Ülemkogu selle täiendava pikendamisega, et mõlemal poolel oleks võimalik väljaastumisleping ratifitseerida. Selline pikendus ei tohiks kesta kauem kui vajalik ning mitte mingil juhul kauem kui 31. oktoobrini 2019. Ühtlasi tuletas Euroopa Ülemkogu meelde, et ELi lepingu artikli 50 kohaselt võib väljaastumisleping jõustuda varem, kui pooled viivad oma vastavad ratifitseerimismenetlused lõpule enne 31. oktoobrit 2019. Sellest tulenevalt peaks väljaastumine toimuma ratifitseerimismenetluste lõpuleviimise kuupäevale järgneva kuu esimesel päeval või 1. novembril 2019, olenevalt sellest, kumb kuupäev on varasem.
                  
               
                     (10)
                  
                  
                     Sellel täiendaval pikendamisel ei tohi lasta kahjustada liidu ja selle institutsioonide tavapärast toimimist. Lisaks jääb Ühendkuningriik kuni uue väljaastumiskuupäevani endiselt liikmesriigiks koos täielike õiguste ja kohustustega kooskõlas ELi lepingu artikliga 50, ning Ühendkuningriigil on õigus oma teatis igal ajal tagasi võtta. Kui Ühendkuningriik on 23.–26. mail 2019 endiselt liikmesriik ega ole 22. maiks 2019 väljaastumislepingut ratifitseerinud, on tal kohustus korraldada liidu õiguse kohaselt Euroopa Parlamendi valimised. Kui neid valimisi Ühendkuningriigis ei toimu, peaks pikendamine 31. mail 2019 kehtivuse kaotama. Euroopa Ülemkogu võtab teadmiseks Ühendkuningriigi võetud kohustuse jätkata pikenduse kehtivusajal tegutsemist konstruktiivselt ja vastutustundlikult kooskõlas lojaalse koostöö kohustusega ning ootab Ühendkuningriigilt käesoleva kohustuse ja aluslepingust tuleneva kohustuse täitmist viisil, mis kajastab Ühendkuningriigi olukorda lahkuva liikmesriigina. Selleks aitab Ühendkuningriik kaasa liidu ülesannete täitmisele ja hoidub kõigist meetmetest, mis võiksid ohustada liidu eesmärkide saavutamist, eeskätt liidu otsustusprotsessides osaledes.
                  
               
                     (11)
                  
                  
                     Liidu institutsioonide, organite ja asutuste nende liikmete volitused, kes on ametisse nimetatud, määratud või valitud seoses Ühendkuningriigi liikmesusega liidus, lõppevad samal ajal, mil lõppeb aluslepingute kohaldamine Ühendkuningriigi suhtes, s.o väljaastumise kuupäeval.
                  
               
                     (12)
                  
                  
                     Käesolev pikendamine välistab igasuguse läbirääkimiste taasalustamise väljaastumislepingu üle. Ühendkuningriigi mis tahes ühepoolne kohustus, avaldus või muu akt peaks olema kooskõlas väljaastumislepingu sätte ja mõttega ning ei tohi takistada lepingu rakendamist. Käesolevat pikendamist ei tohi kasutada tulevasi suhteid käsitlevate läbirääkimiste alustamiseks.
                  
               
                     (13)
                  
                  
                     Euroopa Ülemkogu vaatab tehtud edusammud läbi 2019. aasta juunis toimuval kohtumisel.
                  
               
                     (14)
                  
                  
                     Vastavalt ELi lepingu artikli 50 lõikele 4 ei ole Ühendkuningriik osalenud käesolevat otsust puudutavatel Euroopa Ülemkogu aruteludel ega otsuse vastuvõtmisel. Siiski, nagu on märgitud Ühendkuningriigi alalise esindaja Euroopa Liidu juures Sir Tim Barrow 11. aprilli 2019. aasta kirjas, on Ühendkuningriik nõustunud vastavalt ELi lepingu artikli 50 lõikele 3 kõnealuses artiklis osutatud tähtaja pikendamisega ja käesoleva otsusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            ELi lepingu artikli 50 lõikes 3 sätestatud tähtaega, mida on pikendatud Euroopa Ülemkogu otsusega (EL) 2019/476, pikendatakse täiendavalt kuni 31. oktoobrini 2019.
         
         
            Artikkel 2
            Käesolev otsus jõustub selle vastuvõtmise päeval.
            Kui Ühendkuningriik ei ole korraldanud Euroopa Parlamendi valimisi kooskõlas kohaldatava liidu õigusega ega ole 22. maiks 2019 väljaastumislepingut ratifitseerinud, lõppeb otsuse kohaldamine 31. mail 2019.
         
         
            Brüssel, 11. aprill 2019
            
               
                  Euroopa Ülemkogu nimel
               
               
                  eesistuja
               
               D. TUSK
            
         
         
            (1)  Nõukogu 11. jaanuari 2019. aasta otsus (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 47 I, 19.2.2019, lk 1).
         
            (2)  Otsusele (EL) 2019/274 lisatud väljaastumislepingu tekst avaldati ELTs C 66 I, 19.2.2019, lk 1.
         
            (3)  Euroopa Ülemkogu 22. märtsi 2019. aasta otsus (EL) 2019/476, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 80 I, 22.3.2019, lk 1).